รัฐมนตรีว่าการกระทรวงพาณิชย์ เตรียมลดค่า GP ช่วยผู้ประกอบการร้านอาหาร เริ่ม 1 มิถุนายนนี้
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ลงพื้นที่มอบถุงยังชีพให้แก่ประชาชนเพื่อบรรเทาความเดือดร้อนจากสถานการณ์โควิด-19 โดยนำสิ่งของอุปโภค บริโภค จากมูลนิธิ มรว.เสนีย์ ปราโมช มาแจกจ่ายให้แก่ชาวชุมชนโฟรโมสต์ ซอยพระราม 2 88 เขตบางขุนเทียน กทม.  รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า เนื่องจากสถานการณ์โควิด-19 ทำให้มีประชาชนในหลายพื้นที่ได้รับผลกระทบการกักตัวอยู่ในบ้าน ไม่สามารถออกมาทำกิจกรรมภายนอกได้ ทำให้ได้รับความลำบากเพิ่มขึ้น จึงได้จัดกิจกรรม จุรินทร์ ออนทัวร์ ขึ้น และเดินทางตระเวนไปมาแล้วในหลายพื้นที่ของกรุงเทพมหานคร โดยเฉพาะในชุมชนที่มีประชาชนต้องกักตัว ซึ่งวันนี้ได้มาในพื้นที่เขตบางขุนเทียนและนำถุงยังชีพมามอบให้แก่ประชาชนจำนวนหลายร้อยถุง นอกจากนี้ ยังได้นำคาราวาน พาณิชย์ลดราคาช่วยประชาชน มาจำหน่ายสินค้าราคาประหยัดที่ถูกกว่าท้องตลาดทั่วไป อาทิ ข้าวสาร ไข่ไก่ น้ำมันพืช รวมทั้งผลผลิตทางการเกษตร อาทิ ฟักทอง จากอำเภอระโนด จังหวัดสงขลา ที่มีผลผลิตออกสู่ตลาดจำนวนมากในช่วงนี้ แต่ไม่สามารถส่งออกไปยังประเทศมาเลเซียได้ เนื่องจากมีการบาดของโรคโควิด-19 ซึ่งเป็นการช่วยเหลือเกษตรกรอีกทางหนึ่งด้วยรองนายกรัฐมนตรีและรัฐมนตรีว่าการกระทรวงพาณิชย์ กล่าวเพิ่มเติมว่า วันที่ 1 มิถุนายนนี้ จะเริ่มโครงการพาณิชย์ลดราคาช่วยประชาชน lot 11 เพื่อช่วยผู้ประกอบการด้าน Food delivery ในการลดค่า Gp เหลือร้อยละ 25 จากเดิม 30-35 จะเป็นการช่วยให้ผู้ประกอบการร้านอาหารที่เข้าร่วมส่งอาหารผ่าน Delivery ได้มีรายได้เพิ่มขึ้น และช่วยให้ผู้บริโภคได้ซื้อสินค้าหรืออาหารในราคาถูกลง ทั้งนี้ โครงการดังกล่าวจะเริ่มตั้งแต่วันที่ 1-30 มิถุนายนนี้ และคาดว่าจะช่วยให้เศรษฐกิจหมุนเวียนไม่ต่ำกว่า 2,000 ล้านบาท